**../Downloads/Logo_web_material.ai**

**Nyheder om byggeri af skoler og daginstitutioner**

**Uge 10-11 2019**

(Nyhederne herunder leveres af Retriever Danmark)

**Ny fakultetsbygning til Aalborg Universitet**

Aalborg Universitet skal have en helt ny fakultetsbygning på cirka 22.400 m2. Nu er processen med at finde den rette entreprenør gået i gang. Bygningen vil blive opført i tilknytning til Nyt Aalborg Universitetshospital i Aalborg Øst. ”Vi har nu offentliggjort udbudsbekendtgørelsen og håber, at mange entreprenører har lyst til at søge om at blive prækvalificeret, så vi får et stærkt felt til opgaven”, siger projektleder Lasse Rud Pedersen i en pressemeddelelse fra Vejdirektoratet. Projektet har et budget på 335 mio. kr.

Kilde: Licitationen Byggeriets Dagblad, side 8, d. 11. marts 2019, af Lars Dalsgaard Adolfsen.

**Tre entreprenører skal afgive tilbud på universitetsbyggeri**

Der er gang i byggeriet på Aalborg Universitet, som også skal have en ny Science & Innovation Hub. Byggeriet bliver på 8.500 m2 med et samlet budget på 200 mio. kr. Bygningsstyrelsen har prækvalificeret C.C. Contractor, Hoffmann og MT Højgaard til at byde på hovedentreprisen på projektet. Fristen for at afgive indledende bud er den 10. april 2019, og herefter vil Bygningsstyrelsen afholde forhandlingsmøder med hver af de tre entreprenører.

Kilde: Licitationen, side 8, d. 11. marts 2019, af Lars Dalsgaard Adolfsen.

**Uddannelsesminister: Campus Absalons byggeprojekt i Næstved er en “utilstrækkelig businesscase”.**

Campus Absalons drøm om at flytte 1.200 studerende fra sydbyen og ind i bymidten i Næstved har lange udsigter, for uddannelsesminister Tommy Ahlers kalder flytteplanerne for en “utilstrækkelig businesscase”. Han mener ikke, at Absalon har kunnet sandsynliggøre det økonomisk fordelagtige i et OPP-projekt. Derfor må Absalon enten selv forsøge at skaffe finansiering eller udarbejde en ny plan for et OPP- byggeri. Planen er, at det nye campusbyggeri skal rumme sygeplejerske-, ergo- og fysioterapeut- og bioanalytikeruddannelserne.

Kilde: Sjællandske - Næstved, Faxe, Vordingborg, side 9, d. 9. marts 2019, af Kim Palm og Anna C. Møhl.

**300 millioner kroner byggeri i Slagelse er en milepæl for Absalon**

Skolens nye byggeri ved Slagelse Station skal stå klar i 2020. Byggeriet har været på tale siden 2011, og det var dermed en stor dag, da bestyrelsesformand for Professionshøjskolen Absalon, tidligere regionsformand Jens Stenbæk (V) tog det første spadestik. I Slagelse kommune er borgmester, John Dyrby Paulsen (S) glad for at den nye skole skal ligge i kommunen, da det vil være med til at styrke vækst og velfærd.

Kilde: Sjællandske, side 6, d, 8. marts 2019, af Arne Svendsen.

**Ommen & Møller vinder skolebyggeri i Sønder Otting i Haderslev**

Der er nu sat navn på, hvem der skal bygge en ny skole til 500 børn i Sønder Otting. Fem har budt på projektet og det laveste bud lød på 86,2 millioner kroner. Det kom fra entreprenøren Ommen & Møller og licitationsresultatet er blevet godkendt af Haderslev Kommunes byråd. Den kommende skole får plads til 65 medarbejdere og 500 børn fra 0. til 6. klasse. Skolen får også en SFO.

Kilde: Licitationen, side 9, d. 7. marts 2019, af Lars Dalsgaard Adolfsen.

**Aarhus Kommune afsætter 400 millioner kroner til daginstitutioner**

Aarhus Kommune er nu klar med en plan, som skal sikre flere pladser i daginstitutionerne de næste tre år. Der er afsat 400 millioner kroner til at sikre, at der er pladser til alle de børnefamilier, der flytter til kommunen. Det betyder blandt andet, at der de næste tre år bliver bygget 13 nye institutioner. To eksisterende institutioner bliver også udvidet i fire af kommunens otte garantidistrikter.

Kilde: Jyllands-Posten, side 3, d. 5. marts. 2019, af Ghita Nidam Møller.

**Politikere i Tønder i debat om skolebyggeri**

Torsdag aften var den største offentlige investering i Tønder Kommunes historie til debat. Det drejer sig om et nyt skolebyggeri i Skærbæk. På mødet i byrådssalen gik bølgerne højt, da lokalpolitikerne diskuterede finansieringen af den nye folkeskole. Venstre foreslog, at specialenheden Cassiopeia skal være en del af den nye skole, og at der findes 9,9 millioner kroner til projektet i stedet for 7,5 millioner kroner. Desuden skal der spares på betaling af rådgiver.

Kilde: Jydske Vestkysten Tønder, side 1, d. 1. marts 2019, af Martin Franciere.

**Nyt Simac-byggeri på 12.500 kvadratmeter i Svendborg**

C.F. Møller og Effekt skal tegne SIMAC – Svendborgs International Martitime Academy, der skal bygges på havnen i Svendborg. Byggeriet fordeler sig på 12.500 kvadratmeter i fire etager med en højde på cirka 18 meter. Skolen bliver bygget i beton med glasfacader, og indvendigt bliver der kun få bærende vægge, hvilket giver en fleksibel planløsning. Der kommer bl.a. fællesarealer, undervisningslokaler, to auditorier, laboratorier og et simulatorcenter med virtuelle læringsmiljøer. Byggeriet skal efter planen stå færdig i 2022. Skolen har fået en donation på 100 mio. kr. fra A.P. Møller Fonden til projektet.

Kilde: Fyens Stiftstidende, side 6, d. 28. februar 2019, af Henrik Nguyen.